《赋得小孤绝壁送人还乡》
明代·李昌祺

海门砥柱长江浒，东南群流皆下经。荡摩霄汉压溟渤，镇控吴楚资神灵。

百丈悬崖寔奇壮，银涛雪浪相舂撞。层颠俯视飞鸟背，曲径斜通白云上。

中有重渊龙伯都，琼宫贝楼如玉壶。天晴蜃气秋成市，月冷鲛人夜泣珠。

羡君归去过其地，政好登临骋遐睇。贾客争祈天姥祠，妖巫谩设彭郎祭。

解缆开舟肯暂停，乘风破浪如流星。明日思君不可即，天涯惟见此山青。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。